વિનસ અને સેરેના બંનેનું પ્રેરકબળ તેમના પિતા રિચાર્ડ જ છે. છેલ્લા લગભગ એક દાયકાથી બંને બહેનોએ આંતરરાષ્ટ્રીય ટેનિસમાં પ્રવેશ કર્યો છે ત્યારથી વીમેન્સ ટેનિસનું ચિત્ર બદલાઇ ગયું છે. પહેલાં નર્યું ગ્લેમર હતું તેમાં બ્લેક પાવર ભળ્યો છે. વિલિયમ્સ બહેનો વિષે ઘણું લખાતું રહ્યું છે. વિમ્બલડન સહિતની ગ્રાન્ડ સ્લેમ ફાઇનલમાં બંને સામસામે હોય ત્યારે કોણ જીતશે એ તેમના પિતાએ પહેલેથી નક્કી કરી રાખ્યું હોય છે એવું પણ ઘણી વાર ચર્ચાસ્પદ બની ચૂક્યું છે. જોકે તેમના પિતા આવું કઈ હોવાનો ઇનકાર કરતા રહે છે. બંને વચ્ચે જે રીતે હારજીત થઈ છે તે પણ રિચાર્ડની વાતને જ સમર્થન આપે છે. અત્યાર સુધીમાં બે વાર વિમ્બલડન સહિત કુલ છ વાર બંને બહેનો ગ્રાન્ડ સ્લેમની ફાઇનલોમાં પહોંચી છે. તેમાં ૨૦૦૧માં યુએસ ઓપનમાં વિનસ જીતી હતી તેને બાદ કરતાં બંને વિમ્બલડન ઉપરાંત ૨૦૦૦માં ફ્રેન્ચ ઓપન, ૨૦૦૨માં યુએસ ઓપન અને ૨૦૦૩માં ઓસ્ટ્રેલિયન ઓપનમાં સેરેનાનો વિજય થયો હતો.